Diari Oficial de la Generalitat Valenciana


Sumari del DOGV 3692, del 21-02-2000 (2000/922)

RESOLUCIO de 3 de febrer de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni singular entre la Conselleria de Cultura, Educació i Ciència de la Generalitat Valenciana i el Consell Superior d’Investigacions Científiques (CSIC), per a col·laborar en el desenrotllament del cicle formatiu de grau superior corresponent a la Família Professional d’Indústries Alimentàries.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3692

Data del DOGV
:   21-02-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/922


Data del document
:   03-02-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * indústria agroalimentària

RESOLUCIO de 3 de febrer de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni singular entre la Conselleria de Cultura, Educació i Ciència de la Generalitat Valenciana i el Consell Superior d'Investigacions Científiques (CSIC), per a col·laborar en el desenrotllament del cicle formatiu de grau superior corresponent a la Família Professional d'Indústries Alimentàries. [2000/M922]
  
Subscrit, amb la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i el Consell Superior d'Investigacions Científiques (CSIC), el 20 de setembre de 1999, un conveni singular per a col·laborar en el desenrotllament del cicle formatiu de grau superior corresponent a la Família Professional d'Indústries Alimentàries, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0069/2000, i que figura com a annex d'aquesta resolució.
  
València, 3 de febrer de 2000.- La subsecretària del Secretariat del Govern i Relacions amb les Corts.
  
Conveni singular entre la Conselleria de Cultura, Educació i Ciència de la Generalitat Valenciana i el Consell Superior d'Investigacions Científiques (csic), per a col·laborar en el desenrotllament del cicle formatiu de grau superior corresponent a la Família Professional d'Indústries Alimentàries
  
València, 20 de setembre de 1999
  
Reunits
  
D'una part, el conseller de Cultura, Educació i Ciència, Manuel Tarancón Fandos, autoritzat per a la firma d'este conveni per Acord del Govern Valencià, de data 17 de setembre de 1999,
  
i d'una altra, el director de l'Institut d'Agroquímica i Tecnologia d'Aliments, José Luis Navarro Fabra, en nom i representació del CSIC, fent ús de les facultats que té atribuïdes legalment,
  
Exposen
  
Que la implantació a la Comunitat Valenciana del sistema educatiu indicat per la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), i en particular, de la Formació Professional Específica (FPE), està exigint l'establiment de nous processos de col·laboració entre el món educatiu i el productiu, no només per mandat de la llei mateixa (art. 34.l), sinó perquè s'és conscient que l'adequació de la formació als canvis constants en els sistemes educatius així ho requerix.
  
Per això, i en virtut de l'Acord Marc de col·laboració subscrit entre la Generalitat Valenciana i el CSIC, el 16 de gener de 1995, i en desenrotllament dels apartats a) i f) de la clàusula tercera d'este acord, es considera necessari establir accions específiques per al desenrotllament, a la Comunitat Valenciana, de la Formació Professional Reglada en el camp de la família professional d'indústries alimentàries; les parts acorden subscriure este conveni que es regirà per les següents
  
Clàusules
  
Objecte del conveni
  
Primera
  
L'objecte del present conveni és establir els mecanismes necessaris per a la col·laboració en el camp de la Formació Professional entre la Conselleria de Cultura, Educació i Ciència i el Consell Superior d'Investigacions Científiques, a través del seu Institut d'Agroquímica i Tecnologia d'Aliments (IATA) a València.
  
Segona
  
La referida col·laboració es durà a terme a través de les actuacions següents:
  
a) Col·laboració en la implementació del mòdul professional Elaboració de productes alimentaris del cicle formatiu de grau superior Indústries Alimentàries.
  
b) Utilització de les plantes pilot de les instal·lacions del IATA, per part dels alumnes i professors que estiguen desenrotllant, a centres dependents de la Conselleria de Cultura, Educació i Ciència, els ensenyaments del cicle formatiu de grau superior Indústries Alimentàries.
  
c) Realització del mòdul de Formació a Centres de Treball (FCT), a les instal·lacions del IATA, per part dels alumnes abans indicats.
  
d) Formació i actualització del professorat dependent de la Conselleria de Cultura, Educació i Ciència, a través de cursos o estades formatives que es realitzaran a les instal·lacions citades.
  
e) Col·laboració de tècnics del IATA en l'elaboració dels currículums dels cicles formatius de la família professional de les indústries alimentàries, així com en la impartició per estos de seminaris i conferències als centres dependents de la Conselleria de Cultura, Educació i Ciència.
  
Obligacions de les parts
  
De l'Institut d'Agroquímica i Tecnologia d'Aliments.
  
Tercera
  
L'institut d'Agroquímica i Tecnologia d'Aliments (IATA) de València desenrotllarà, a través dels alumnes i professors implicats en els ensenyaments del cicle formatiu Indústries Alimentàries, impartits als centres dependents de la Conselleria de Cultura, Educació i Ciència, les accions següents:
  
- Facilitar l'ús de les instal·lacions de les plantes pilot, davall la supervisió del personal que n'és responsable, com també els recursos necessaris per a realitzar pràctiques formatives complementàries als ensenyaments del mòdul professional Elaboració de productes alimentaris.
  
- Destinar el personal tècnic i investigador que es necessite per tal que les instal·lacions puguen ser utilitzades correctament per grups reduïts d'uns 10 alumnes i un professor tutor.
  
Quarta
  
L'institut d'Agroquímica i Tecnologia d'Aliments (IATA) de València col·laborarà en la realització del mòdul de FCT dels alumnes mencionats, atenent-se a la normativa específica establida sobre això per la Conselleria de Cultura, Educació i Ciència.
  
Cinquena
  
Durant l'any 1999 es realitzaran, a les instal·lacions del IATA un total de vint-i-quatre pràctiques formatives, en aproximadament cinquanta sessions, usant principalment les plantes pilot de carns, cereals i general.
  
De la Conselleria de Cultura, Educació i Ciència
  
Sisena
  
Les direccions dels centres educatius asseguraran que els alumnes que utilitzen les instal·lacions del IATA respecten en tot moment les normes d'organització del CSIC i que estan permanentment acompanyats d'un professor tutor encarregat de coordinar les activitats i de garantir el compliment dels principis d'urbanitat i convivència.
  
Setena
  
Els alumnes estaran coberts, davant de qualsevol contingència que poguera esdevenir en el transcurs de les seues activitats al IATA, a part de per l'Assegurança Escolar, per l'assegurança complementària d'accidents i responsabilitat civil, la pòlissa de la qual té subscrita la Conselleria de Cultura, Educació i Ciència per a la realització de pràctiques formatives a empreses o entitats col·laboradores.
  
Huitena
  
La Conselleria de Cultura, Educació i Ciència finançarà el IATA per al sosteniment de les plantes pilot per utilitzar (amortitzacions, reparacions de maquinària, manteniment) i per a cobrir les despeses de personal i material fungible corresponents.
  
Este finançament, per a l'any 1999, es fixa en 3.600.000 pessetes (21.636,44 euros). La despesa serà consignada a càrrec de la línia de subvenció 410 del programa 421.30 del Pressupost de la Generalitat Valenciana per a 1999.
  
La subvenció està cofinançada per la Generalitat Valenciana (62,5% de fons propis) i pel Fons Social Europeu (37,5% de fons finalistes).
  
Novena
  
El 40% de la subvenció es lliurarà quan es firme el present conveni.
  
El 60% restant s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a les actuacions objecte del conveni i al seu compliment.
  
El beneficiari de la subvenció està obligat al compliment de les obligacions previstes en l'article 47 del Text Refós de la Llei d'Hisenda Pública de la Generalitat Valenciana.
  
Comité de seguiment
  
Deu
  
Les accions previstes en este conveni s'executaran davall de la direcció i supervisió d'un Comité de Seguiment paritari, integrat per :
  
- Pel director general d'Ordenació i Innovació Educativa i Política Lingüística o persona en qui delegue.
  
- Pel cap de l'Àrea d'Ordenació, Innovació i Formació Professional.
  
- Pel director de l'Institut d'Agroquímica i Tecnologia d'Aliments o persona en qui delegue.
  
- Per un tècnic de l'Institut d'Agroquímica i Tecnologia d'Aliments, designat pel director del IATA.
  
El comité podrà acordar, quan els assumptes a debatre ho facen necessari, l'assistència d'unes altres persones com a assessors i tindran veu però no vot.
  
Onze
  
Les funcions del Comité de Seguiment seran les següents:
  
a) Efectuar el seguiment i l'avaluació del conveni.
  
b) Estudiar fórmules noves de col·laboració entre les parts i proposar les modificacions que es jutgen necessàries per a posteriors convenis.
  
Vigència i extinció
  
Dotze
  
El present conveni entrarà en vigor des del moment en què es firme i la seua duració s'estendrà fins el 31 de desembre de 1999, tret que hi haja denúncia formulada per alguna de les parts, i que siga notificada fefaentment a l'altra un mes per endavant.
  
Tretze
  
Si, durant la vigència d'este conveni, l'Institut d'Agroquímica i Tecnologia d'Aliments (IATA) no executa la prestació que li correspon, la Conselleria de Cultura, Educació i Ciència podrà rescindir-lo, segons s'especifica en l'article 7, punt 3, del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana (DOGV del 19.02.1993).
  
Consideracions generals
  
Catorze
  
Els qui desenrotllen el cicle formatiu no adquiriran en cap cas, cap vinculació o relació laboral en l'àmbit del Consell Superior d'Investigacions Científiques, i quedaran, per consegüent, exclosos de l'àmbit de la legislació laboral. A tal efecte, estes persones hauran de firmar, abans d'incorporar-se a les instal·lacions del IATA, un document en què reconeguen expressament el fet de no estar vinculat laboralment al citat organisme autònom. La Conselleria de Cultura, Educació i Ciència de la Generalitat Valenciana assumirà tot tipus de responsabilitat que puga derivar-se d'accidents, o qualsevol altra contingència que es produïsca en ocasió o com a conseqüència de l'activitat i estada dels estudiants a l'IATA, en els termes establits en la clàusula setena del present conveni.
  
Queda expressament pactat que el Consell Superior d'Investigacions Científiques està eximit de tota responsabilitat davant de les possibles contingències.
  
En prova de conformitat firmen el present conveni, en triple versió, al lloc i data assenyalats.